Της Ελλάδος τα παιδιά

Της Ελλάδος τα παιδιά είναι ελληνική κωμική σειρά που προβλήθηκε από τον τηλεοπτικό σταθμό ΑΝΤ1 μεταξύ 1993 και 1995. Πρωταγωνιστεί ο Γιάννης Μπέζος, ο οποίος είχε αναλάβει και τη σκηνοθεσία. Οι ιστορίες της σειράς εκτυλίσσονται στο Γραφείο Ενημέρωσης της Αεροπορίας στο οποίο υπηρετούν τρεις σμηνίτες, που είναι ένας δημοσιογράφος, ένας σκηνοθέτης και ένας τραγουδιστής. Μαζί τους εργάζονται oι κυρίες Μπουμπού και Ντίνα, καθώς και ο νέος Σμήναρχος του γραφείου, Κάκαλος. Ο αρχικός τίτλος της σειράς ήταν «Παιδιά, της Ελλάδος παιδιά», αλλά λίγο μετά την πρεμιέρα άλλαξε σε «Της Ελλάδος τα παιδιά», λόγω διαμαρτυρίας του Μίμη Τραϊφόρου, του στιχουργού του τραγουδιού που ερμήνευσε η Σοφία Βέμπο κατά τον ελληνοϊταλικό πόλεμο του 1940-1941. Ο Τραϊφόρος κατήγγειλε τότε τον αυθαίρετο σφετερισμό του τραγουδιού στον τίτλο του σίριαλ, καθώς θεώρησε ότι "προσέβαλλε τη μνήμη αυτών που πολέμησαν στον τελευταίο πόλεμο και της Σοφίας Βέμπο, που ερμήνευσε το θρυλικό τραγούδι", όπως δήλωσε τότε επίσημα. Μαζί με τη σειρά Οι απαράδεκτοι η σειρά θεωρείται όχι μόνο αγαπημένη αλλά και πολύ μπροστά για την εποχή της. Ο Γιάννης Σαββιδάκης που έπαιζε στη σειρά έκανε την εποχή των γυρισμάτων τη θητεία του στο Ναυτικό.

 Στο φανταστικό Γραφείο Ενημέρωσης Αέρος της Ελληνικής Πολεμικής Αεροπορίας, κάπου στην Αθήνα, υπηρετούν τρεις σμηνίτες, ο φέρελπις τραγουδιστής Τζιοβάννι Ντάλας, ο δημοσιογράφος με φιλοδοξίες διανοούμενου Δημοσθένης (Δήμος) Πλαπούτας και ο λαϊκής νοοτροπίας σκηνοθέτης Γεώργιος (Γιώργος) Βλάχος. Στην αρχή της σειράς αναλαμβάνει διοικητής του Γραφείου ο ματαιόδοξος, εγωιστής και αρχομανής αλλά ενίοτε αφελής και ευθυνόφοβος σμήναρχος Επαμεινώνδας Κάκκαλος. Οι πρωταγωνιστές σμηνίτες κατόρθωσαν να μετατεθούν στο συγκεκριμένο γραφείο μέσω υψηλά ιστάμενων στρατιωτικών και πολιτικών προσώπων που γνώριζαν, καθώς τυπικά το Γραφείο Ενημέρωσης Αέρος είναι υπεύθυνο για την τηλεοπτική και κινηματογραφική κάλυψη των δραστηριοτήτων της Αεροπορίας αλλά ουσιαστικά είναι μια σχεδόν άχρηστη υπηρεσία με πολύ χαλαρές, σχεδόν ανύπαρκτες, συνθήκες στρατιωτικής πειθαρχίας. Ιδιαιτέρα γραμματέας του διοικητή είναι επί πολλά χρόνια η Ελισάβετ Κεραντάρη Μαυροδυοβουνιώτη (Μπουμπού), μια μεσήλικη δημόσια υπάλληλος που ανήκει στο πολιτικό προσωπικό της Αεροπορίας. Η Μπουμπού με τον ευερέθιστο και φιλάρεσκο χαρακτήρα της ανακατεύεται στις ιδιωτικές και δημόσιες υποθέσεις όλων των μελών του Γραφείου, ερχόμενη συχνά σε κόντρα με τον Κάκκαλο και υποστηρίζοντας τους σμηνίτες, οι οποίοι την αγαπούν ιδιαίτερα. Δεξί χέρι του Κάκκαλου είναι ο επισμηνίας Χαράλαμπος Καραβανέας, ένας απλοϊκός υπαξιωματικός με καλόκαρδο χαρακτήρα αλλά πιστός στην στρατιωτική ιεραρχία και ιδιαίτερα αφελής που πέφτει συχνά θύμα απάτης και κοροϊδίας από τους σμηνίτες και τον σμήναρχο χωρίς να το αντιληφθεί. Στο δυναμικό του Γραφείου ανήκει και ο σμηνίτης Τρύφων Σπιουνέας, επονομαζόμενος Χλαπάτσας, ο οποίος διαθέτει έναν ιδιαίτερα μισανθρωπικό και εγωιστικό χαρακτήρα και είναι έτοιμος πάντα να προδώσει τους πάντες στους πάντες για να έχει προσωπικό όφελος, συχνά εκμεταλλεύεται τις αδυναμίες των υπολοίπων και τις περιστάσεις για να κερδοσκοπήσει, ενώ είναι ιδιαίτερα δουλοπρεπής προς τους ανωτέρους του. Γιάννης Μπέζος - Σμήναρχος Επαμεινώνδας Κάκαλος Χρυσούλα Διαβάτη - Ελισάβετ Κεραντάρη Μαυροδιοβουνιώτη (Μπουμπού) Γιάννης Καπετάνιος - Επισμηνίας Χαράλαμπος Καραβανέας Νίκoς Αλεξίoυ - Σμηνίτης Δημοσθένης Πλαπούτας Κώστας Ευριπιώτης - Σμηνίτης Γεώργιος Βλάχος Γιάννης Σαββιδάκης - Σμηνίτης Τζιοβάνι Ντάλας Δημήτρης Φραγκιόγλoυ - Σμηνίτης Τρύφων Σπιουνέας (Χλαπάτσας) Άγγελος Γεωργιάδης - Πτέραρχος Μέλπω Κωστή - Αρχισμηνίας Ντίνα (1η σεζόν) Μαργαρίτα Βαρλάμου - Βούλα, μνηστή του Κάκαλου (1η σεζόν) Ελπίδα Νίνου - Τζέλα, υπεύθυνη του ΚΨΜ (1η σεζόν) Φρόσω Λύτρα - Νατάσα, η γραμματέας (1η σεζόν) Ρένια Λουιζίδου - Λίτσα, το φλερτ του Κάκαλου (2η σεζόν) Τάσος Κωστής - Ταξίαρχος Τζαζλέας (2η σεζόν) Σκηνοθεσία: Γιάννης Μπέζος Σενάριο: Δημήτρης ΒεvιζέλoςΣυν - σεναριογράφος: Δημήτρης Φραγκιόγλoυ Τηλεσκηνοθεσία: Ανδρέας Μορφονιός Σκηνογραφία: Θεoδόσης Δαυλός Μοντάζ - Μιξάζ: Δημήτρης Λέπουρας Μουσική: Γιάννης Σαββιδάκης Οργάνωση παραγωγής: Γιάννης Καραγιάννης Διεύθυνση παραγωγής: Λάκης Ελευθερουδάκης ANT1: εκπομπή «Flashback» - Της Ελλάδος τα παιδιά (επεισόδιο 12) ΑΝΤ1 WebTV: Της Ελλάδος τα παιδιά - Όλα τα επεισόδια Αρχειοθετήθηκε 2019-04-23 στο Wayback Machine. Της Ελλάδος τα παιδιά Fanpage στο Facebook «Της Ελλάδος τα παιδιά» στο retrodb.gr